時升詠雪效前人體盡禁比類顔色等字率予同賦用其韻
作者：郭印
朝代：宋

paragraphs: 豐年真可必，時雪降今冬。
飛霰紛紛集，同雲羃羃重。
爐深添熾炭，寺遠隔疏鐘。
先壓窗前竹，難分嶺上松。
畫樓欺酒力，幽徑滅樵蹤。
蓑笠看漁父，鉏犁慰老農。
穿簷寒正苦，布野潤宜濃。
梁苑思重賦，袁門想半封。
龍沙猶張王，虎士莫驕慵。
吾土端無恙，天公久見容。